З пункту гледжання кагнітыўнага падыходу, забабоны аналізуюцца як уяўленні і спроба зразумець невытлумачальнае і невядомае. Л. Леві-Бруль, напрыклад, разглядае забабоны як разнавіднасць калектыўных уяўленняў, якія ўзнікаюць пасродкам перадачы ад пакалення да пакалення ў выніку дзеяння механізмаў выклікання, заражэння і пераймання. А. Леман падкрэслівае, што з дапамогай магічных аперацый чалавецтва імкнецца да пазнання фактаў, якія ляжаць па-за межамі звычайнага досведу і невытлумачальных агульнапрынятымі спосабамі. Такім чынам, людзі спрабуюць атрымаць уладу над навакольным светам, кантраляваць падзеі, якія адбываюцца.